《常州感慈邦老相遇甚款聊复申叙》
宋代·李之仪

十年不相见，一见情愈亲。执手语半塞，但觉频沾巾。

别来事多矣，未易咫尺论。感君冒雨归，知君意弥敦。

邀我过其庐，灯火如春深。金碧炫境界，恍然惊一新。

为我时置浴，仍为加柈飧。止我腹中饥，振我衣上尘。

何劳强剪纸，已复收断魂。漆炉接膝坐，软语尤殷勤。

闵我忧患馀，漂泊才此身。劝我葬且居，生死相与邻。

清晨陟高座，四众如云屯。展转叙契阔，博辨河海翻。

句句不妄发，信矣灵岩孙。岁暮能几何，缱绻谁我温。

非君美无度，泾渭那更分。相期在来日，击节徒谆谆。

作者简介：李之仪(1038～1117）北宋词人。字端叔，自号姑溪居士、姑溪老农。汉族，沧州无棣（庆云县）人。哲宗元祐初为枢密院编修官，通判原州。元祐末从苏轼于定州幕府，朝夕倡酬。元符中监内香药库，御史石豫参劾他曾为苏轼幕僚，不可以任京官，被停职。徽宗崇宁初提举河东常平。后因得罪权贵蔡京，除名编管太平州（今安徽当涂），后遇赦复官，晚年卜居当涂。著有《姑溪词》一卷、《姑溪居士前集》五十卷和《姑溪题跋》二卷。